
PËR PROCEDURAT E LICENCIMIT TË SUBJEKTEVE QË KRYEJNË VEPRIMTARI TË FORMIMIT PROFESIONAL

Në mbështetje të nenit 102 pika 4 e Kushtetutës së Republikës së Shqipërisë dhe në zbatim të nenit 23 germa “b” të ligjit nr.8872, datë 29.3.2002 “Për arsimin dhe formimin profesional në Republikën e Shqipërisë”, 

UDHЁZOJ:

1. Subjekti fizik/juridik që do të ofrojë kurse të formimit profesional duhet të plotësojë kriteret e mëposhtme:
a) Të ketë ambiente të përshtatshme, në mënyrë të tillë që për çdo vend trajnimi të ketë jo më shumë se 2 kursantë;
b) Pajisjet didaktike të nevojshme për kryerjen e aktivitetit;
c) Kapacitetet e nevojshme trajnuese. Instruktorët e punësuar duhet të kenë arsimin e lartë përkatës ose arsimin e mesëm profesional dhe jo më pak se 2 vjet eksperiencë pune në mësimdhënie. Për profesione të veçanta duhet të kenë arsimin e mesëm dhe të kenë kryer kurse afatmesme kualifikimi. 
d) Numri i pjesëmarrësve në një kurs nuk mund të jetë më i madh se 15.
2. Subjektet fizike/juridike, që ofrojnë kurse të formimit profesional, licencohen pas shqyrtimit të dokumentacionit që ato duhet të paraqesin, si më poshtë:
a) Kërkesën për t’u pajisur me licencë (sipas modelit tip), bashkëlidhur këtij udhëzimi;
b) Programet e kurseve që ofrohen;
c) Vërtetimi i regjistrimit si ofrues i formimit profesional në zyrën përkatëse të punësimit;
d) Leja higjieno-sanitare;
e) Vërtetim nga dega përkatëse e tatimeve për pagesat e kontributeve të sigurimeve shoqërore e shëndetësore të personelit kualifikues, për periudhën që subjekti është i licencuar;
f) Ekstrakti i regjistrimit në QKR ose ekstrakti i vendimit të gjykatës të lëshuar nga QKR ku, në pikën “Fusha e  veprimtarisë” të jetë shprehur si aktivitet formimi profesional për subjektet fizike/juridike ose  vendimi i gjykatës për OJF-të;
g) Pronësinë apo marrjen me qira të ambienteve, të përshtatshme për kryerjen e aktivitetit, si dhe të pajisjeve didaktike të nevojshme. 
3. Në formularin e vetëdeklarimit (bashkëlidhur këtij udhëzimi) të deklarohet për:
a) Kryerjen e kurseve të formimit profesional  për të cilat kërkon të licencohet; 
b) Tarifën për çdo kurs të ofruar;
c) Personeli kualifikues të ketë diplomat dhe certifikatat përkatëse, të cilat tregojnë nivelin e kualifikimit të tij, për kursin që ai do të jetë instruktor;
d) Listën e qytetarëve të huaj të punësuar apo që ushtrojnë veprimtari për formim profesional në këto subjekte, si dhe lejen e punës, që ata kanë marrë në zyrën përkatëse të punësimit;
e) Informimin në mënyrë periodike mbi ecurinë e aktivitetit në zyrën përkatëse të punësimit dhe Shërbimin Kombëtar të Punësimit (SHKP-në).
4. Zyra përkatëse e punësimit kryen kontrollin fizik të subjektit dhe kur konstaton se këto janë në përputhje me kërkesat e pikave 1 dhe 2, lëshon vërtetimin e regjistrimit të subjektit pranë kësaj zyre si ofrues i formimit profesional.
5. Dokumentet  nga subjektet fizike/juridike dorëzohen në dy kopje  (njëra origjinale  dhe  tjetra fotokopje) dhe depozitohen në sektorin e protokoll-arkivit në Shërbimin Kombëtar të Punësimit. 
Shërbimi Kombëtar i Punësimit, paraprakisht, shqyrton dokumentacionin e dorëzuar dhe vlerëson se ai është i plotë sipas pikës 2 të këtij udhëzimi, përgatit relacionin argumentues për licencimin e subjektit. Nëse dokumentacioni i paraqitur nuk është i plotë, SHKP njofton subjektin për mangësitë dhe vendos një afat për plotësimin e tij. Relacioni argumentues dhe kopje e dokumentacionit të subjektit dërgohet në Drejtorinë  e Politikave të Punësimit në ministri, brenda 15 ditëve pune, nga momenti që subjekti ka dorëzuar dokumentacionin e plotë.  
6. Drejtoria e Politikave të Punësimit,  pasi e rishqyrton dokumentacionin e ardhur dhe konstaton se ai plotëson kriteret sipas pikës 1 të këtij udhëzimi, përgatit licencën për subjektin brenda 5 ditëve pune dhe ia paraqet atë për miratim Ministrit të Punës, Çështjeve Sociale dhe Shanseve të Barabarta.
7. Në rast se subjektit i refuzohet dhënia e licencës, ai ka të drejtën e ankimimit ndaj vendimit për refuzimin e dhënies së licencës brenda 10 ditëve nga data e njoftimit.
8. Ministri i Punës, Çështjeve Sociale dhe Shanseve të Barabarta shqyrton ankimimin dhe merr vendim brenda 15 ditëve nga data e depozitimit të tij. Në rast se ankimimi nuk zgjidhet brenda këtij afati, si dhe në rastet kur ministri lë në fuqi vendimin për refuzimin e licencës, personi fizik/juridik mund të ankohet në gjykatën e shkallës së parë, brenda 30 ditëve nga përfundimi i afatit të shqyrtimit të ankimimit.
9. Licenca është e vlefshme për një periudhë kohore njëvjeçare nga data e dhënies së saj. Në rastet kur programet e kurseve janë dyvjeçare, licenca është e vlefshme për 2 vjet. 
10. Nëse, gjatë kontrolleve fizike vihen re shkelje ose pasaktësi të dokumentacionit, të deklaruara në formularin e vetëdeklarimit, punonjësi i zyrës përkatëse të punësimit cakton një afat, brenda të cilit subjekti duhet të plotësojë mangësitë e konstatuara.
11. Nëse subjekti nuk plotëson brenda afatit të përcaktuar kërkesat e vendosura, i propozohet ministrit heqja e licencës. Ministri shprehet brenda 10 ditëve punë nga dita e paraqitjes së propozimit. Nëse subjekti nuk është dakord me vendimin e ministrit për heqjen e licencës, ai ka të drejtën e vazhdimit të procedurës së ankimimit, sipas pikës 7 dhe 8 të këtij udhëzimi.
12. Në rastet e  kërkesës për ripërtëritje licence, subjekti 10 ditë përpara përfundimit të afatit të licencës, depoziton dokumentet në SHKP. Mosrespektimi i afatit të sipërpërmendur sjell  humbjen e së drejtës për ripërtëritje licence. SHKP dhe Drejtoria e Politikave të Punësimit ndjekin procedurën e përshkruar në pikat 5 dhe 6 të këtij udhëzimi.
13. Vendimi për ripërtëritjen e licencës merret pas dorëzimit të dokumenteve të mëposhtme:
a) Kërkesën për t’u rilicencuar;
b) Programi i kurseve (vetëm në rastet kur ndryshon programi, kohëzgjatja dhe tipologjia e kursit);
c) Leja higjieno-sanitare;
d) Vërtetim nga dega përkatëse e tatimeve për pagesën e kontributeve të sigurimeve shoqërore e shëndetësore të personelit kualifikues për periudhën e licencimit.
14. Në rast se subjektit i refuzohet ripërtëritja e licencës, për mosplotësim të kërkesave të përcaktuara në pikat 1 dhe 13, ai ka të drejtën e ankimimit ndaj vendimit për refuzim, sipas procedurës së përcaktuar në pikat 7 dhe 8 të këtij udhëzimi.
15. Subjekti i licencuar duhet ta njoftojë me shkrim zyrën përkatëse të punësimit  për datat e zhvillimit të testimeve përfundimtare, të paktën dy javë përpara. Zyra përkatëse e punësimit, bashkëpunon me drejtorinë përkatëse rajonale të formimit profesional publik, aty ku ato janë të ngritura, ose Shërbimin Kombëtar të Punësimit nëse nuk ka drejtori rajonale të formimit profesional publik në territorin ku ushtron veprimtarinë ajo, për të dërguar përfaqësuesit e tyre që do të marrin pjesë në testimin e kursantëve.
16. Subjekti i licencuar, në përfundim të kursit, pajis kursantët me certifikatën përkatëse të firmosur dhe vulosur prej tij. Certifikata, ku vendoset numri dhe data e licencës së lëshuar nga Ministria e Punës, Çështjeve Sociale dhe Shanseve të Barabarta, siglohet nga drejtori i zyrës përkatëse të punësimit.
17. Zyra përkatëse e punësimit ngarkon një punonjës për formimin profesional, për mbajtjen e një regjistri statistikor, për certifikatat e lëshuara, personat e trajnuar nga subjektet e licencuara. 
18. Në fillim të çdo kursi subjekti i licencuar dërgon një listë të kursantëve pjesëmarrës në kurs, në zyrën përkatëse të punësimit. Gjithashtu, ai mban një regjistër amze për regjistrimin e kursantëve dhe  një regjistër për zhvillimin e temave ditore sipas programit, mbarëvajtjen e çdo kursi, ku të shënohet prezenca dhe përparimi i kursantëve. 
19. Tarifa për dhënien e licencës derdhet në financën e Ministrisë së Punës, Çështjeve Sociale dhe Shanseve të Barabarta dhe është 10 000 lekë dhe në rastet e ripërtëritjes së licencës tarifa është 5 000 lekë.
20. Monitorimi i subjekteve bëhet nga SHKP me zyrën përkatëse të punësimit në mënyrë periodike, por jo më pak se dy herë në vit, të cilët bëjnë raportin shoqëruar me rekomandime të detyrueshme. SHKP paraqet një informacion çdo 3 muaj në Drejtorinë e Politikave të Punësimit në Ministrinë e Punës, Çështjeve Sociale dhe Shanseve të Barabarta në lidhje me ecurinë e formimit profesional në subjektet e licencuara sipas këtij udhëzimi. 
21. Dosjet e dokumentacionit për licencimin e ofruesve të formimit profesional ruhen 5 vjet për subjektet me licencë 2-vjeçare dhe 3 vjet për subjektet me licencë 1-vjeçare.
22. Udhëzimi nr.437, datë 3.3.2003 “Për procedurat e licencimit të subjekteve që kryejnë veprimtari të formimit profesional”, ndryshuar me udhëzimin nr.318, datë 21.2.2005 “Për disa shtesa dhe ndryshime në udhëzimin nr.437, datë 3.3.2003 “Për procedurat e licencimit të subjekteve që kryejnë veprimtari të formimit profesional” të Ministrit të Punës dhe Çështjeve Sociale, si dhe urdhri nr.316, datë 21.2.2005 “Për tarifën e certifikatës” i Ministrit të Punës dhe Çështjeve Sociale, shfuqizohet.
Ky udhëzim hyn në fuqi pas botimit në Fletoren Zyrtare.

MINISTRI I PUNËS, ÇËSHTJEVE SOCIALE 
DHE SHANSEVE TË BARABARTA
Koço Barka



KËRKESË PËR LICENCIM

Drejtuar:	Shërbimit Kombëtar të Punësimit
		Drejtorisë së Formimit Profesional

								Tiranë

Unë i nënshkruari ....................................…, lindur në ..................................... dhe banues në ................................................, regjistruar në QKR me nr. NIPT-i (për subjektet fizike/juridike) ose ekstrakti i vendimit të gjykatës të lëshuar nga QKR me nr. ............, datë......................... (Për OJF-të), për ofrimin e kurseve të formimit profesional në fushën e ...................................................………………………………………

Po paraqes kërkesën për licencim të aktivitetit në fushën e formimit profesional në kurset e mëposhtme:

1. .....................................................................................
2. .....................................................................................
3. ..................................................................................... etj.

Kurset do të kenë një kohëzgjatje prej .........................., me një total orësh prej ........................................ 


Kurset e formimit profesional do të zhvillohen në adresën:

Rr.....................................................................................……………………...
Nr.tel/cel.........................................................................Fax......................., 
e-mail....................................................................................... (Nëse ka)

Bashkëlidhur kërkesës do të gjeni dokumentacionin sipas udhëzimit nr.1590, datë 4.8.2008 “Për procedurat e licencimit të subjekteve që kryejnë veprimtari të formimit profesional”.


Me respekt

Emri, mbiemri, firma, vula e subjektit
















                                                                                            Datë, më……….

FORMULAR TIP I VETЁDEKLARIMIT

VETЁDEKLARIM 

Drejtuar: 	Shërbimit Kombëtar të Punësimit (SHKP)
		Drejtorisë së Formimit Profesional
		Drejtorisë së Politikave të Punësimit
 

Unë i nënshkruari ………................……......... deklaroj që jam banues në 
Me adresë……………………………. me seli.............................. Tel. ……….............…..cel………………………dhe me dokument identifikimi/nr. i pasaportës .…….........

1. Me nr.licence dhe datë (Nëse është rilicencim)				
Në fushën e     
…………………………………………………………………………….…
………………………………………………………………………………..

Deklaroj që: Njoh dhe zbatoj udhëzimin nr.1590, datë 4.8.2008 “Për procedurat e licencimit të subjekteve që kryejnë veprimtari të formimit profesional” për sa më poshtë:
1. Kryerjen e kurseve të formimit profesional  për të cilat kërkoj të licencohem; 
2. Tarifën për çdo kurs të ofruar;
3. Personeli kualifikues ka diplomat dhe certifikatat përkatëse, të cilat tregojnë nivelin e kualifikimit të tij, për kursin që do të jetë instruktor;
4. Listën e qytetarëve të huaj të punësuar apo që ushtrojnë veprimtari për formim profesional në këto subjekte si dhe lejen e punës, që ata kanë marrë në  zyrën përkatëse të punësimit.
5. Informimin në mënyrë periodike mbi ecurinë e aktivitetit në zyrën përkatëse të punësimit dhe SHKP.

Deklaroj:

Që të gjitha të dhënat e mësipërme janë të vërteta dhe në përputhje me legjislacionin në fuqi dhe do të mbaj përgjegjësinë time si subjekt juridik/fizik. Në rast se nuk zbatoj apo kam dhënë informacion  të rremë, atëherë do të përballem me ligjin në fuqi për raportim të këtyre të dhënave.


Emri, mbiemri, firma
